Matovič, Igor, poslanec NR SR (2011-03-24):
Pán predseda, dámy a páni poslanci, dovolím si rovno reagovať ešte na koment, ktorý tu mal pán poslanec Čaplovič a vytváranie ilúzie, že SMER nespoplatnil externé štúdium. SMER spoplatnil externé štúdium. Už iba tým, že vytvorím možnosť, aby vysoká škola mohla spoplatniť štúdium externých študentov, spoplatňujem externé štúdium. Čiže nech si budete akokoľvek umývať ruky a budete sa tváriť, že to ste neboli vy, tak vám poviem, to ste boli práve vy. Vy osobne, pán Čaplovič, ste toto presadzovali. A umožnili ste, aby vysoké školy spoplatňovali externé štúdium. Výsledok je taký, že dnes viac ako 70 % študentov externého štúdia za externé štúdium platí. A je to čisto vaše maslo, vaša vina. Naozaj je to farizejské, keď toto ste urobili a dnes sa tvárite, že externí študenti by nemali platiť a každému patrí jedná vysoká škola bez ohľadu na to, akou formou na nej študuje. Od vás je to farizejské, odo mňa je to úprimné. Ja si naozaj myslím, že na Slovensku by každý študent vysokej školy alebo každý občan, ktorý sa rozhodne študovať na vysokej škole, mal mať možnosť študovať na jednej vysokej škole bezplatne. A je úplne jedno, akou formou sa na tejto vysokej škole rozhodne študovať. Veľmi ma mrzí, že vy ste tento názor nezdieľali v minulosti a keď ste vy vládli, ste zaviedli spoplatnenie externého štúdia. To, ako rozhodol Ústavný súd, ma tiež v podstate mrzí. Omnoho radšej by som bol takému nálezu, ktorý by hovoril, že externé štúdium má byť bezplatné. Ale dobre, no možno sa musíme vydať touto cestou. Každopádne sme sa my štyria z hnutia Obyčajní ľudia postavili proti plošnému spoplatneniu externého štúdia. A som veľmi rád, že sa nám podarilo na základe tohto nášho postoja vybojovať pre študentov externého štúdia, práve pre tých, ktorých štúdium vy, poslanci strany SMER a SNS, ste minulom volebnom období spoplatnili, ústupok, veľký ústupok, že najlepší študenti študujúci formou externého štúdia dostanú prospechové štipendiá také isté, aké dostávajú študenti denného štúdia. Čiže ešte raz hovorím, tým ľuďom, ktorým vy ste vlastne prikázali, aby platili poplatky za externé štúdium, ideme dávať prospechové štipendium. Čiže SMER to spoplatnil a táto koalícia ide zaviesť týmto ľuďom prospechové štipendiá, takáto je pravda. Prečítam pozmeňujúci návrh poslancov Národnej rady Slovenskej republiky Tatiany Rosovej, Martina Poliačika, Martina Fronca, Igora Matoviča a Petra Osuského k návrhu poslancov Národnej rady Slovenskej republiky Martina Fronca, Pavla Hrušovského a Pavla Abrhana na vydanie zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (parlamentná tlač 181). Prvý bod. Za bod 2 sa vkladá bod 3, ktorý znie: „V § 96 ods. 1 sa na konci pripája čiarka a tieto slová: „a to tak, aby motivačné štipendium bolo poskytnuté desiatim percentám študentov v študijných programoch v dennej forme štúdia okrem študijných programov tretieho stupňa a desiatim percentám študentov v študijných programoch v externej forme štúdia okrem študijných programov tretieho stupňa.“ Doterajší bod 3 sa označuje ako bod 4. Odôvodnenie. Ide o zavedenie nástroja, ktorý motivuje aj študentov vysokej školy v externej forme štúdia k dosahovaniu čo najlepších študijných výsledkov. (Doteraz v praxi dostávali motivačné štipendium len študenti v dennej forme štúdia.) Je to zároveň vytvorenie nepriameho tlaku na skvalitňovanie vzdelávania poskytovaného externou formou. Ustanovením sa na rozdiel od doterajšieho stavu zabezpečuje určenie konkrétneho počtu študentov osobitne pre študentov v dennej forme štúdia a osobitne pre študentov v externej forme štúdia, ktorým bude motivačné štipendium poskytnuté. Určenie jeho výšky v rámci vymedzených 10 % a v rámci poskytnutej dotácie zo štátneho rozpočtu bude naďalej v pôsobnosti vysokej školy. Bod 2. Ustanovenia v bode 1 tohto pozmeňujúceho návrhu nadobúdajú účinnosť 1. januára 2012. (V tejto súvislosti bude potrebné primerane upraviť ustanovenie o účinnosti celého návrhu zákona, ktoré sa vykoná v čistopise.) Čiže ešte raz. Týmto pozmeňujúcim návrhom a tým, že ho schválime a že zaň zahlasujeme, zavedieme aj pre študentov externého štúdia, ktorých štúdium poslanci strany SMER a SNS, samozrejme, ešte s prispením HZDS v minulom volebnom období spoplatnili, pre tých najlepších 10 %, odmenu, prospechové štipendium, za to, že sa v škole snažia, že majú dobré študijné výsledky. Samozrejme, bol by som najradšej, aby toto bol taký prvý krôčik k tomu, aby sme do budúcna dosiahli to najpodstatnejšie, čo by sme pri vysokoškolskom vzdelávaní mali dosiahnuť. A to je rovnaká kvalita externého a interného alebo teda denného vysokoškolského štúdia a to, aby za rovnaké vedomosti dostávali rovnaké hodnotenia žiaci jedného aj druhého štúdia. Ak toto dosiahneme a budeme rovnako pristupovať aj pri možno spoplatnení štúdia a odmeňovaní za prospech jedných aj druhých, vtedy si myslím, že dosiahneme naozaj rovnoprávne postavenie študentov denného a externého štúdia. Na záver si dovolím ešte raz zopakovať, týmto zavedením prospechového štipendia zmenšujeme krivdu, ktorú spôsobili poslanci strany SMER, SNS a HZDS tým, že spoplatnili štúdium študentov externého štúdia v minulom volebnom období. Ďakujem.